Το **Θερινό Απόγευμα στη Νότια Παραλία του Σκάγκεν** (Δανικά: **Sommeraften på Skagen Sønderstrand**) είναι ένας πίνακας του Πέτερ Σεβερίν Κρέιερ (1851–1909), από το 1893 και θεωρείται ως ένα από τα αριστουργήματά του. 
Ο Κρέιερ ήταν ένα από τα πιο αξιόλογα μέλη της Δανέζικης καλλιτεχνικής κοινότητας που είναι γνωστή ως *Ζωγράφοι του Σκάγκεν* ή *Αποικία του Σκάγκεν*. Τα έργα του Κρέιερ συχνά τονίζουν τα ειδικά εφέ του φωτός του Σκάγκεν, με πολλά αξέχαστα έργα που απεικονίζουν σκηνές σε παραλίες.

Ιστορία
-------

Ο Κρέιερ γεννήθηκε στην πόλη Σταβάνγκερ της Νορβηγίας στις 23 Ιουλίου του 1851, αλλά πέρασε τα παιδικά του χρόνια με τη θεία του στην Κοπεγχάγη της Δανίας. Η *Αποικία του Σκάγκεν* ήταν μια ομάδα Δανών καλλιτεχνών που σχημάτιζε μια αποικία καλλιτεχνών στο μικρό δανικό χωριό Σκάγκεν, όπου είχαν την συνήθεια να επιστρέφουν για να ζωγραφίζουν κάθε καλοκαίρι και ο Κρέιερ ήταν μέρος αυτής της καλλιτεχνικής κοινότητας. Ο Κρέιερ ξεκίνησε τη ζωγραφική στο Σκάγκεν το καλοκαίρι του 1882 και εγκαταστάθηκε μόνιμα εκεί το 1889, μετά το γάμο του με τη Μαρί Μάρθε Ματίλντε Τρίπκε. Έγινε το κεντρικό μέλος της ομάδας.

Πίνακας
-------

Μια από τις φωτογραφίες του Κρέιερ με την Άννα και τη Μαρί στην παραλία
To θέμα του πίνακα είναι εμπνευσμένο από μια βόλτα της Άννας Άρτσερ και της Μάρι Κρέιερ κατά μήκος της παραλίας μετά από ένα πάρτι στο σπίτι των Κρέιερ το καλοκαίρι του 1892, όταν οι φιλοξενούμενοι είχαν πάει κάτω στην ακτή για να απολαύσουν την ευχάριστη βραδιά. Το 1990, μια έκθεση της συλλογής *Hirschsprung* αποκάλυψε ότι ο πίνακας είχε γίνει στην πραγματικότητα βάση φωτογραφιών των δύο κυριών που είχε τραβήξει ο Κρέιερ. Μέχρι τότε, κανείς δεν είχε φανταστεί ότι είχε σχέση με το ενδιαφέρον του καλλιτέχνη με τη φωτογραφία.

Αφού ζωγράφισε τέσσερις προπαρασκευαστικές εργασίες, ο Κρέιερ ολοκλήρωσε το πλήρους μεγέθους έργο τον Σεπτέμβριο του 1893. Σε μια επιστολή του προς τον συγγραφέα *Sophus Schandorph* και τη σύζυγό του, οι οποίοι ήταν επισκέπτες στο πάρτι, εξήγησε: «Αφού είχα ζωγραφίσει διάφορες μελέτες γι 'αυτό, για περίπου ένα μήνα, ένα όμορφο πρωί άρχισα να ζωγραφίζω επάνω στον καμβά και το βράδυ της τέταρτης ημέρας ο πίνακας ήταν ως έχει ».

Η ζωγράφος Άννα Άρτσερ και η σύζυγος του καλλιτέχνη έκαναν μια βόλτα στην νότια παραλία του Σκάγκεν κατά τη διάρκεια της μπλε ώρας, όταν ο ορίζοντας αντανακλάται στη θάλασσα, σχεδόν διαλυμένος με τη βραδινή ομίχλη και με διάσπαρτο μπλε φως. Ο Κρέιερ περιέγραψε αυτή την βραδινή ώρα ως ιδιαιτέρως αγαπημένη του, όταν οι δύο πηγές φυσικού φωτός συνυπάρχουν.

Το στυλ του Κρέιερ επηρεάστηκε από το ιμπρεσιονιστικό κίνημα κατά τη διάρκεια των ταξιδιών του στη Γαλλία, παρόλο που ο ίδιος ανέπτυξε ένα δικό του στυλ. Στη Δανία έγινε γνωστός ειδικά για τις σκηνές σε παραλίες, για τα έργα ζωγραφικής του με ψαράδες και τις ζωηρές συγκεντρώσεις καλλιτεχνών.

Προέλευση
---------

Θερινό Απόγευμα στη Νότια Παραλία του Σκάγκεν, Μουσείο Σκάγκεν
Ο πίνακας ανήκε στην τραγουδίστρια της όπερας *Lilli Lehmann* και το 1978 πωλήθηκε στον Γερμανό μεγιστάνα εφημερίδας *Axel Springer* για 520.000 Δανέζικες κορώνες. Το 1986 η χήρα του *Springer*, χωρίς να είναι η ίδια Εβραία, δώρισε τον πίνακα στον Δανέζικο λαό εις ανάμνηση του 1943, κατά τη διάσωση των Εβραίων της Δανίας από τους Ναζί. Εκείνη την περίοδο ο Δανέζικος λαός μαζί με το Δανέζικο κίνημα αντίστασης διακινδύνευσαν τις ζωές τους για να φυγαδεύσουν τους 7.220 από τους 7.800 Εβραίους της Δανίας μέσω της θάλασσας, σε κοντινή απόσταση στην ουδέτερη Σουηδία. Ο πίνακας ανήκει στο Μουσείο Σκάγκεν.

Δημοπρασία των προπαρασκευαστικών εργασιών
------------------------------------------

Τον Νοέμβριο του 2012, ένα από τα προπαρασκευαστικά έργα ζωγραφικής για το κύριο έργο, με διαστάσεις μόνο 45 από 47 εκ. πωλήθηκε από τον οίκο Sotheby για 493.250 £, περισσότερο από τη διπλάσια εκτίμησή του. Κάποτε ανήκε στη Βασίλισσα *Margherita* της Ιταλίας και όταν το έργο ανακαλύφθηκε από την εγγονή της Πριγκίπισσα Μαρία Βεατρίκη της Σαβοΐας δημοπρατήθηκε από το Christie τον Απρίλιο του 2012.

Παραπομπές
----------

1. ↑  «P.S. Krøyer: Sommeraften på Skagen Sønderstrand - 1893». www.skagensmuseum.dk. Ανακτήθηκε στις 11 Απριλίου 2015.
2. 1 2 3  «Peder Severin Krøyer 1851 - 1909 Danish, Anna Ancher and Marie Krøyer on the Beach at Skagen». Sotheby's. Ανακτήθηκε στις 11 Μαΐου 2015.
3. 1 2  «Summer Evening on Skagen's Beach». www.google.com. Ανακτήθηκε στις 11 Απριλίου 2015.
4. 1 2  «P.S. Krøyer». *Den Store Danske* (στα Δανικά). Ανακτήθηκε στις 11 Απριλίου 2015.
5. ↑  «P.S. Krøyer (1851–1909)». Skagens Museum. Ανακτήθηκε στις 11 Απριλίου 2015.
6. ↑  «Hirschsprung collection, Sommeraften på Skagen». hirschsprung.dk. Αρχειοθετήθηκε από το πρωτότυπο στις 2 Απριλίου 2015. Ανακτήθηκε στις 11 Απριλίου 2015.
7. ↑  «P.S. Krøyer: Summer evening on Skagen's Southern Beach - 1893». Skagen Museum. Ανακτήθηκε στις 11 Μαΐου 2015.
8. ↑  «P.S. Krøyer 1851-1909 "Sommeraften ved Skagen Sønderstrand. Anna Ancher, t.v. og Marie Krøyer". 1893» (στα Δανικά). Kunstnyt.dk. Ανακτήθηκε στις 11 Μαΐου 2015.
9. ↑  «Sommeraften på Skagen». www.skagensmuseum.dk. Ανακτήθηκε στις 11 Απριλίου 2015.
10. ↑  Mednick, Thor J. (Άνοιξη 2011), «Danish Internationalism: Peder Severin Krøyer in Copenhagen and Paris», *Nineteenth Century Art Worldwide* **10** (1),
11. ↑  Leo Goldberger: *The Rescue of the Danish Jews: Moral Courage Under Stress*, NYU Press, 1987, preface pages XX-XXI Linked 2014-04-29
12. ↑  *Krøyer i international lys*. σελίδες 302–304. ISBN 9788790597160.
13. ↑  «Scandinavian Paintings». Sotheby's. Ανακτήθηκε στις 11 Μαΐου 2015.
14. ↑  «Krøyer painting sold for DKK 4.5m». DR.dk. 21 Νοεμβρίου 2012. Ανακτήθηκε στις 11 Μαΐου 2015.

Λογοτεχνία
----------

* Μουσείο Σκάγκεν

Εξωτερικοί σύνδεσμοι
--------------------

* Στα βήματα της Άννας Άρτσερ και της Μαρί Κρέιερ στην Σκάγκεν